Mitjançant l'Ordre de 10 de juny de 1997 es van fixar els criteris per a la determinació dels recursos humans dels equips d'atenció primària (DOGC núm. 2419, de 25.6.1997).
A partir del marc jurídic i organitzatiu fixat per la Llei 15/1990, de 9 de juliol, d'ordenació sanitària de Catalunya, aquesta Ordre va revisar els criteris de fixació de plantilles dels equips d'atenció primària recollits en l'Ordre de 8 d'octubre de 1985 (DOGC núm. 601, de 16.10.1985), a la qual derogava, i va introduir nous criteris més flexibles perquè servissin de pauta a l'hora de contractar amb diferents proveïdors la prestació de serveis sanitaris d'atenció primària, per tal de millorar-los d'acord amb les necessitats específiques de cada àrea bàsica de salut.
Es tractava, en definitiva, de convertir els convenis i contractes de gestió subscrits pel Servei Català de la Salut amb les diferents entitats proveïdores de serveis sanitaris d'atenció primària en l'instrument mitjançant el qual, atenent les necessitats de cada àrea bàsica de salut i en ordre a l'optimització adequada dels recursos disponibles, poder determinar els recursos humans dels equips d'atenció primària.
Aquesta Ordre formava part d'un conjunt de mesures normatives adreçades a completar el procés d'implantació de la reforma de l'atenció primària de salut en tot el territori de Catalunya.
La recent aprovació dels decrets 104/1998, de 28 d'abril, pel qual es dicten normes per impulsar la implantació progressiva del model de reforma de l'atenció primària de salut (DOGC núm. 2631, de 4.5.1998), i 168/1998, de 8 de juliol, pel qual s'estableixen els criteris d'ordenació i les modalitats de l'atenció continuada i d'urgències, en l'àmbit de l'atenció primària de salut, així com les mesures d'adaptació dels serveis d'urgències corresponents a aquests criteris (DOGC núm. 2680, de 14.7.1998), mostren la decidida voluntat del Govern de la Generalitat per tirar endavant la reforma endegada.
La transcendència de les matèries relatives als recursos humans en el context d'aquest nou impuls normatiu encaminat a la implantació de la reforma de l'atenció primària de salut a Catalunya aconsella, a l'igual que en les altres dues normes precitades, elevar el rang normatiu de l'Ordre del 10 de juny de 1997 i, sense alterar-ne el contingut, procedir a la seva aprovació per decret del Govern de la Generalitat.
Per tot això, d'acord amb el que preveu la disposició final 5 del Decret 84/1985, de 21 de març, de mesures per a la reforma de l'atenció primària de salut a Catalunya, i a l'empara de les facultats que em confereixen la Llei 15/1990, d'ordenació sanitària de Catalunya, modificada parcialment per la Llei 11/1995, de 29 de setembre, així com la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta del conseller de Sanitat i Seguretat Social, i amb la deliberació prèvia del Govern,
La determinació dels recursos humans dels equips d'atenció primària s'ajustarà al que preveu aquest Decret.
En els protocols i en els convenis i contractes per a la gestió de serveis sanitaris d'atenció primària que subscrigui el Servei Català de la Salut amb les diferents entitats i institucions proveïdores, respectivament, es determinaran els recursos humans amb què haurà de comptar l'equip d'atenció primària en funció de les peculiaritats de l'àrea bàsica de salut, les quals es fixaran atenent els factors següents:
Objectius assenyalats pel Pla de Salut de Catalunya i pel contracte amb el Servei Català de la Salut i, en general, volum d'activitat sanitària i administrativa.
Grau de dispersió o concentració demogràfica.
Accidentalitat geogràfica i característiques de les comunicacions.
Condicions socioeconòmiques de la població.
Piràmide d'edat i volum de població assignada.
Nivell de freqüentació dels usuaris, patrons i/o hàbits de freqüentació.
En els protocols, convenis o contractes mitjançant els quals s'instrumenti la gestió dels serveis sanitaris d'atenció primària s'hi podrà preveure, excepcionalment, i quan resulti imprescindible per garantir l'adequada prestació dels serveis d'atenció primària de salut a la població, que un mateix professional presti els seus serveis en equips d'atenció primària de diferents àrees bàsiques de salut.
Queda derogada l'Ordre de 10 de juny de 1997, per la qual es fixen els criteris per a la determinació dels recursos humans dels equips d'atenció primària.
Barcelona, 13 d'octubre de 1999